U-I-38/10
Natisni
Opravilna št.:
U-I-38/10
Datum odločitve:
26. 1. 2011
ECLI:
ECLI:SI:USRS:2011:U.I.38.10
Akt:
Zakon o Ustavnem sodišču (Uradni list RS, št. 64/07 – uradno prečiščeno besedilo) (ZUstS), 4. odst. 55.c čl.
Izrek:
Pobuda za začetek postopka za oceno ustavnosti četrtega odstavka 55.c člena Zakona o Ustavnem sodišču (Uradni list RS, št. 64/07 – uradno prečiščeno besedilo) se zavrže.
Evidenčni stavek:
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Janez Porenta, Kranj
Datum vloge:
11. 2. 2010
Vrsta odločitve:
sklep
Vrsta rešitve:
zavrženje
Dokument:
US29336
Dokument v PDF obliki:
U-I-38-10.pdf
123 KB
Prenesite datoteko
U-I-38/10-4
26. 1. 2011
SKLEP
Ustavno sodišče je v postopku za preizkus pobude Janeza Porente, Kranj, ki ga zastopa Renata Godnjov Špik, odvetnica v Tržiču, na seji 26. januarja 2011
sklenilo:
Pobuda za začetek postopka za oceno ustavnosti četrtega odstavka 55.c člena Zakona o Ustavnem sodišču (Uradni list RS, št. 64/07 – uradno prečiščeno besedilo) se zavrže.
Obrazložitev
1. Pobudnik izpodbija v izreku navedeno določbo Zakona o Ustavnem sodišču (v nadaljevanju ZUstS), ki opredeljuje sestavine obrazložitve sklepov o zavrženju in o nesprejemu ustavne pritožbe. Po njegovem mnenju je v neskladju z 2., 22., 23. in 25. členom Ustave, ker Ustavnemu sodišču na njeni podlagi ni treba obrazložiti "negativne odločbe". Pri utemeljevanju pravnega interesa se pobudnik sklicuje na sklep št. Up-440/09 z dne 30. 11. 2009, izdan pred vložitvijo te pobude, s katerim senat Ustavnega sodišča njegove ustavne pritožbe ni sprejel v obravnavo. Dodaja, da izpodbijana določba neposredno posega v njegove pravice, pravni interes in v njegov pravni položaj ter pojasnjuje, da sta mu bili z odločbami sodišč kršeni človekovi pravici do enakega varstva pravic in do poštenega sojenja, ker sodišča niso odgovorila na vse navedbe o relevantnih vprašanjih.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Ustavno sodišče je o ustavni pritožbi, s katero poskuša pobudnik utemeljiti svoj pravni interes, odločilo že pred vložitvijo pobude s sklepom senata št. Up-440/09. Na ta pobudnikov pravni položaj zato morebiten uspeh s pobudo ne bi mogel več učinkovati. Ker torej pobudnik ni izkazal pravnega interesa za presojo ustavnosti izpodbijane določbe, je treba njegovo pobudo zavreči.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07 in 54/10) v sestavi: predsednik dr. Ernest Petrič ter sodnici in sodniki dr. Mitja Deisinger, mag. Miroslav Mozetič, Jasna Pogačar, mag. Jadranka Sovdat, Jože Tratnik in Jan Zobec. Sklep je sprejelo soglasno.
dr. Ernest Petrič
Predsednik